《寄赵鄂州》
宋代·章甫

田家禾黍方登场，枯桑索索天雨霜。
黄花篱落尚可醉，今我不乐思武昌。
武昌使君半年别，前日书来慰愁绝。
想思为我作西亭，徙倚阑干只明月。
大材开府何优游，政声日随江水流。
赐金增秩未为宠，咫尺丹诏催归辀。
灯前春雨同挥翰，南风吹船着淮岸。
云间过雁唤愁生，短褐饭牛歌夜半。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。